钦定古今图书集成/明伦汇编/宫闱典/第051卷 > 《汉武帝重见李夫人赋》康僚
## 钦定古今图书集成/明伦汇编/宫闱典/第051卷 > 《汉武帝重见李夫人赋》康僚

汉武帝诸宫。此夫人兮，恩意难同。悲艳质以长逝，恨
深情之莫通。梦想徒劳，宁及九泉之下；神仙有术，能
生一夕之中。帝乃暂释幽怀，将观异变，俨宸仪于玉
座，张翠幄于兰殿。清风拂户，疑髣髴以徐来；皎月临
轩，尚朦胧而未见。且其驻视潜听，虔思效灵。燎金炉
之馥馥，灿银烛以荧荧。寂寞而求，瞥尔而风生绮席；
从容以俟，俄然而影在花屏。于时渐出形仪，暗闻珠
翠。初半面以呈姿，忽全身而表异。盈盈不笑，如羞久
别之容；眷眷无言，莫问平生之事。是则婵娟可翫，隐
映难亲。不有如有，非真似真。既扬翘而掩袂，亦流盻
以凝神。翡翠帘前，怅望三千之女；芙蓉帐里，分明二
八之人。况乎丽服逾春，美颜多暇。扬襜如之罗绮，飘
霭若之兰麝。非因不死之药，岂便长生；何用返魂之
香，自从神化。及夫弄花态以遗妍，望君王兮不前。复
认吹笙之侣，终疑献果之仙。目眄眄以徒极，心摇摇
而讵传。迷甚化宫，周穆之游固尔；地非巫峡，楚襄之
梦应然。已而顿解前思，详窥旧质。爰将托方士，展神
术。谓倾城之且验，岂同辇之无日？殊不知事本凭虚，
功难责实。夜如何其夜已阑，怅飘然而复失。